Երէկուան մեր հեռախօսազրոյցն ալ գրեթէ այսպիսի պայմաններու մէջ տեղի ունեցաւ։ Նորին սրբազնութիւնը մէկ կողմէ պատրիարքական ընտրութեան գործընթացին վերաբերեալ իր մեկնաբանութիւններն ու դիտարկումները հայրաբար բաժնեց մեզի հետ, իսկ միւս կողմէ սրտբացօրէն ու շատ շինիչ ոճով քննադատական տեսակէտներ ալ յայտնեց մեր հրատարակութիւններու մասին։ Զրոյցի ընթացքին իրեն ալ ըսինք, որ ամենայն ուշադրութեամբ որպէս յորդոր կ՚ընկալենք իր խօսքը։